Fit-8 ta' Ottubru 2015, il-Kunsill approva assistenza finanzjarja addizzjonali mill-baġit tal-UE għall-2015 b'reazzjoni għall-kriżi tal-migrazzjoni. Permezz ta' dan saru effettivi l-impenji li ħa l-Kunsill Ewropew fit-23 ta' Settembru 2015. Fi proċedura rapida, il-Kunsill aċċetta l-abbozz ta' baġit emendatorju nru 7 għall-2015, li jsaħħaħ l-appoġġ tal-UE taħt l-Aġenda Ewropea dwar il-migrazzjoni b'€401.3 miljun f'impenji u €57.0 miljun f'pagamenti. Dan jinkludi żieda ta' €300 miljun f'impenji għall-Istrument Ewropew ta' Viċinat biex tingħata assistenza lill-pajjiżi terzi li jkunu qed jospitaw refuġjati mis-Sirja permezz tal-Fond Fiduċjarju Madad €100 miljun f'impenji għall-finanzjament ta' assistenza ta' emerġenza mogħtija taħt il-Fond għall-Asil, il-Migrazzjoni u l-Integrazzjoni, u l-Fond għas-Sigurtà Interna €55.7 miljun f'pagamenti għal għajnuna umanitarja L-abbozz ta' baġit emendatorju 7/2015 jiffinanzja wkoll il-ħolqien ta' 120 pożizzjoni ġdida fit-tliet aġenziji tal-UE li jaħdmu f'oqsma relatati mal-migrazzjoni: il-Frontex (+60), l-Uffiċċju Ewropew ta' Appoġġ fil-qasam tal-Asil (+30) u l-Europol (+30); dan jinvolvi spejjeż addizzjonali ta' €1.3 miljun f'impenji u pagamenti fl-2015. "Nilqa' l-approvazzjoni ta' dan il-pakkett finanzjarju li permezz tiegħu ser inkunu nistgħu nieħdu azzjoni rapida biex nimplimentaw il-politiki Ewropej tagħna, u biex intejbu r-reazzjoni tagħna għall-kriżi attwali" Jean Asselborn, Ministru għall-Immigrazzjoni u l-Asil tal-Lussemburgu u President tal-Kunsill. Peress li ż-żidiet fl-impenji jiġu parzjalment iffinanzjati permezz tar-riallokazzjoni ta' riżorsi mhux użati, iż-żieda fil-baġit tal-UE għall-2015 hi limitata għal €330.7 miljun. Il-ħtiġijiet f'pagamenti huma kompletament koperti mir-riallokazzjonijiet. Din hija t-tieni darba din is-sena li l-Kunsill żied il-baġit tal-UE għal miżuri relatati mal-migrazzjoni. Bi tweġiba għall-pressjonijiet migratorji fil-Mediterran, fid-19 ta' Ġunju 2015, il-Kunsill appoġġa l-abbozz ta' baġit emendatorju nru 5, li mmobilizza €89 miljun f'impenji u €76.6 miljun f'pagamenti mill-baġit għall-2015. Fit-8 ta' Ottubru 2015, il-Kunsill approva wkoll proposta tal-Kummissjoni għat-trasferiment ta' €175 miljun f'impenji u €14.3 miljun f'pagamenti biex tissaħħaħ l-għajnuna umanitarja taħt l-intestatura 4 (Ewropa Globali). L-objettiv tat-trasferiment huwa li jiġu koperti l-ħtiġijiet l-aktar urġenti tal-popolazzjoni fis-Sirja, il-persuni spostati fl-Iraq u fil-pajjiżi ta' akkoljenza u ta' transitu tar-refuġjati fit-Turkija, il-Libanu, il-Ġordan u l-Balkani tal-Punent. Il-passi li jmiss L-abbozz ta' baġit emendatorju 7/2015 għadu jeħtieġ l-approvazzjoni tal-Parlament Ewropew. Jekk il-Parlament jaċċetta l-pożizzjoni tal-Kunsill, l-abbozz ta' baġit emendatorju jiġi adottat. Jekk il-Parlament jadotta emendi, jibda perjodu ta' konċiljazzjoni ta' tliet ġimgħat. It-trasferiment biex tiżdied l-għajnuna umanitarja jkun approvat dment li l-Parlament ma joġġezzjonax għalih fi żmien sitt ġimgħat. Dikjarazzjoni - laqgħa informali tal-kapijiet ta' stat jew ta' gvern, 23 ta' Settembru 2015 Stqarrija għall-istampa dwar l-appoġġ tal-Kunsill għall-abbozz ta' baġit emendatorju 5/2015 Abbozz ta' baġit emendatorju Nru 7 għall-2015 Proposta għat-trasferiment tat-30 ta' Settembru 2015 biex tissaħħaħ l-għajnuna umanitarja Ara l-paġna tal-laqgħa